b'\n_START_ARTICLE_\nDen svage sols paradoks\n_START_PARAGRAPH_\nDen svage sols paradoks omhandler den tilsyneladende modsigelse, at det fra geologiske og pal\xc3\xa6ontologiske resultater vides, at der forekom flydende vand tidligt i Jordens historie, mens der samtidig foreligger et astrofysiske beregningsresultat, hvorefter intensiteten af solens lysudstr\xc3\xa5ling i den periode kun skulle have v\xc3\xa6ret 70% af dens nuv\xc3\xa6rende v\xc3\xa6rdi. Emnet blev rejst af astronomerne Carl Sagan og George Mullen i 1972._NEWLINE_De g\xc3\xa6ldende modeller for stjerners dannelse og udvikling beskriver, hvorledes stjerner af solens type gradvis skulle lyse stadigt klarere i l\xc3\xb8bet af deres livscyklus (bortset fra en meget klar fase lige efter deres dannelse). Disse resultater underst\xc3\xb8ttes af observationer af mindre klarhed for unge stjerner af solens type. Ud fra solens beregnede lysudsendelse og den dermed forbundne solindstr\xc3\xa5ling for 4 milliarder (4*10\xe2\x81\xb9) \xc3\xa5r siden, og med koncentrationer af drivhusgasser, som de kendes p\xc3\xa5 jorden i dag, ville vand ikke kunne have v\xc3\xa6ret til stede i flydende form p\xc3\xa5 jordoverfladen. Der foreligger imidlertid geologiske fund af klipper fra perioden med sedimenter, som har kr\xc3\xa6vet str\xc3\xb8mmende, flydende vand for at kunne dannes._NEWLINE_Modsigelsen mellem de to hypoteser stammer fra den ukorrekte antagelse, at koncentrationen af forskellige luftarter i atmosf\xc3\xa6ren var den samme i fortiden som i dag. For det f\xc3\xb8rste var koncentrationen af ilt mange st\xc3\xb8rrelsesordener mindre f\xc3\xb8r fremkomsten af udbredt liv. N\xc3\xa5r der er ilt til stede, nedbrydes methan til kuldioxid, s\xc3\xa5 uden ilt kan methankoncentrationen have v\xc3\xa6ret meget h\xc3\xb8jere end i dag. Methan er en st\xc3\xa6rkere drivhusgas end kuldioxid, s\xc3\xa5 den relativt store m\xc3\xa6ngde methan i atmosf\xc3\xa6ren gennem jordens historie m\xc3\xa5 tages i betragtning ved beregning af temperaturen p\xc3\xa5 jorden._NEWLINE_Yderligere kan den uorganiske del af kulstofkredsl\xc3\xb8bet forventes at udvise negativt feedback p\xc3\xa5 en jord med flydende vand. Kul opl\xc3\xb8st heri kan danne kulsyre, som derp\xc3\xa5 kan reagere med calcium og danne calciumcarbonat. Hvis nedb\xc3\xb8r i form af regn skulle have h\xc3\xb8rt op, og oceanerne v\xc3\xa6re frosset, ville den del af det uorganiske kulstofkredsl\xc3\xb8b lukke ned. Periodiske vulkanudbrud ville da for\xc3\xa5rsage en nettostigning i m\xc3\xa6ngden af atmosf\xc3\xa6risk kuldioxid og methan, uden at der var flydende vand til at absorbere disse luftarter. Deres koncentrationer ville efterh\xc3\xa5nden blive store nok til, at overfladetemperaturen ville stige p\xc3\xa5 grund af deres drivhuseffekt. N\xc3\xa5r den blev h\xc3\xb8j nok til, at oceanerne smeltede og regnvejr igen begyndte at forekomme, ville den anden del af kulstofkredsl\xc3\xb8bet blive aktivt og moderere koncentrationen af drivhusgasser._NEWLINE_Det er ogs\xc3\xa5 bem\xc3\xa6rkelsesv\xc3\xa6rdigt, at sk\xc3\xb8nt der findes beviser for, at str\xc3\xb8mmende vand har v\xc3\xa6ret til stede selv meget tidligt i jordens historie, s\xc3\xa5 har der v\xc3\xa6ret teorier om, at der kan have v\xc3\xa6ret et antal perioder, hvor oceanerne fr\xc3\xb8s til is. Den seneste s\xc3\xa5danne periode blev sandsynligvis afsluttet for ~630 millioner \xc3\xa5r siden og have v\xc3\xa6ret en medvirkende \xc3\xa5rsag til fremkomsten af nye flercellede livsformer i Ediacara.'